《谢孙仲益察院借示诗卷》
宋代·张守

客游跨两春，胸次饱尘滓。无人抉河汉，为我一浣洗。

故人富清抉，放笔如翻水。此间渺无津，滂沛到笔底。

长须遣大轴，光彩照窗几。我时食对案，惊喜失箸匕。

风雅间何阔，稍复闻正始。涤除尘想灭，肝肺挹清泚。

早年上金闺，气劘诸彦垒。风斤运无旁，四座羞血指。

骎骎跨骢马，奔轮不容柅。负大难为力，得坎聊复止。

熙辰崇盛典，润色待东里。风云吐愤郁，事业振奇伟。

馀暇赋天台，金声追祖祢。

作者简介：（1084—1145）常州晋陵人，字子固，一字全真，号东山居士。徽宗崇宁二年进士。擢监察御史。高宗建炎初上防淮渡江利害六事，主张恢复中原，反对画江自守。历御史中丞、翰林学士、同签书枢密院事。四年，除参知政事。未几罢知绍兴府，改福州。六年，复参知政事，兼权枢密院事。后历知婺州、洪州、建康府。卒谥文靖。有《毗陵集》。